b'\n_START_ARTICLE_\nElisa Aaltola\n_START_PARAGRAPH_\nElisa Aaltola (s. 1976 Pet\xc3\xa4j\xc3\xa4vesi) on suomalainen filosofi, joka on erikoistunut el\xc3\xa4imi\xc3\xa4 koskeviin eettisiin ja filosofiin kysymyksiin, ymp\xc3\xa4rist\xc3\xb6etiikkaan sek\xc3\xa4 normatiiviseen moraalipsykologiaan. Aaltola v\xc3\xa4itteli Turun yliopistosta filosofian oppiaineesta vuonna 2006, ja h\xc3\xa4nen v\xc3\xa4it\xc3\xb6skirjansa k\xc3\xa4sitteli el\xc3\xa4inten moraalista arvoa. H\xc3\xa4n on dosentti Turun yliopistossa ja ty\xc3\xb6skentelee Turun yliopistossa filosofian kollegiumtutkijana. Aiemmin Aaltola on toiminut yliopistolehtorina ja yliopistotutkijana It\xc3\xa4-Suomen yliopistossa, sek\xc3\xa4 lukuisia vuosia tutkijana sek\xc3\xa4 opettajana Lancasterin yliopistossa ja Manchester Metropolitan yliopistossa._NEWLINE_Aaltola on julkaissut muun muassa teokset El\xc3\xa4inten moraalinen arvo (Vastapaino 2004), Animal Suffering: Philosophy and Culture (Palgrave MacMillan 2012), Johdatus el\xc3\xa4infilosofiaan (Gaudeamus 2013), Empatia: My\xc3\xb6t\xc3\xa4el\xc3\xa4misen tiede (yhdess\xc3\xa4 Sami Kedon kanssa, Into 2017), ja Varieties of Empathy: Moral Psycholology and Animal Ethics (Rowman & Littlefield 2018) sek\xc3\xa4 kirjoittanut kymmeni\xc3\xa4 kansainv\xc3\xa4lisi\xc3\xa4 artikkeleita. Tutkijan ty\xc3\xb6n lis\xc3\xa4ksi Aaltola on osallistunut aktiivisesti el\xc3\xa4inten oikeuksia k\xc3\xa4sittelev\xc3\xa4\xc3\xa4n yhteiskunnalliseen keskusteluun.'